ผลสำรวจวันมาฆบูชา พบกว่าร้อยละ 66 ทราบความสำคัญ สนใจร่วมกิจกรรมตักบาตร ร่วมกิจกรรมผ่านออนไลน์ในช่วงโควิด-19
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ร่วมกับสวนดุสิตโพล มหาวิทยาลัยสวนดุสิต สำรวจความคิดเห็นประชาชนที่มีต่อวันมาฆบูชา ปี 2565  พบว่า กว่าร้อยละ 66 ทราบว่าวันมาฆบูชามีความสำคัญคือ เป็นวันที่พระพุทธเจ้าทรงแสดงธรรมโอวาทปาติโมกข์แก่พระสงฆ์เป็นครั้งแรกในวันเพ็ญเดือน 3 ซึ่งพระสงฆ์นั้นล้วนแต่เป็นพระอรหันต์และมาชุมนุมกันโดยมิได้นัดหมาย โดยกว่าร้อยละ 54 ทราบถึงหลักการเผยแผ่หลักคำสอนคือ การไม่ทำบาปทั้งปวง การทำกุศลให้ถึงพร้อม ทำจิตใจให้บริสุทธิ์  กว่าร้อยละ 43 สนใจเข้าร่วมกิจกรรมส่งเสริมพระพุทธศาสนา ส่วนใหญ่สนใจร่วมตักบาตรพระสงฆ์ รองลงมาทำบุญ ทำทาน ลด ละ เลิก อบายมุข  ฟังพระธรรมเทศนาและเวียนเทียน และกว่าร้อยละ 16  ไม่เข้าร่วมเนื่องจากกลัวติดเชื้อโควิด-19 แต่สนใจที่จะร่วมกิจกรรมในรูปแบบออนไลน์ และตั้งใจนำหลักธรรมมาใช้มากสุดคือ สติ รองลงมาคือ ศีล  อริยสัจ 4  อิทธิบาท 4   สำหรับวิธีจูงใจให้เด็ก เยาวชน เข้าร่วมกิจกรรมมากขึ้นส่วนใหญ่เห็นว่าพ่อ แม่ ควรเป็นต้นแบบพาลูกหลานและภาครัฐควรจัดกิจกรรมผ่านสื่อเทคโนโลยีออนไลน์มากขึ้น   ส่วนกิจกรรมและประเพณีที่อยากให้สืบสานต่อไปคือ ประเพณีแห่ผ้าขึ้นธาตุและสารทเดือนสิบฮีตสิบ รวมถึงกิจกรรมทำบุญ ตักบาตร เวียนเทียน ฟังธรรม เนื่องในวันสำคัญทางพระพุทธศาสนา